Sluipmoord op dokter: Seun se gesin 'woedend' | Netwerk24
Netwerk24 het vroeër berig dr. Abdulhay Munshi (57), 'n narkotiseur van Houghton, is Woensdagmiddag in Norwood, Johannesburg, doodgeskiet.
"Die afleidings wat in die media gemaak word is onverantwoordelik, roekeloos, spekulatief en sensasioneel," sê Sayed se pa, Mohammadh, Vrydag in 'n kort verklaring.
Munshi het saam met dr. Peter Beale, 'n pediatriese chirug, tereg gestaan op 'n aanklag van strafbare manslag. Dit het gevolg ná die dood van Sayed, een van hul pasiënte.
Sayed het op 11 Oktober 2019 'n laparoskopie ondergaan waarna sy long platgeval en hy later dood is.
Munsih en Beale se verhoor is in 'n vorige hofsitting tot November uitgestel.
Mohammadh sê hy het sedert sy seun se afsterwe alles in sy vermoë gedoen om seker te maak diegene verantwoordelik word aanspreeklik gehou.
"Dit is algemene kennis dat ek sedert die aanvang van die saak die wetlike roete gevolg het in 'n poging om die waarheid op te diep oor die hartverskeurende verlies van my seun. Die ondersoek bly steeds in die hande van die polisie en die nasionale vervolgingsgesag," sê Mohammadh in sy verklaring.
Dr. Zwelini Mkhize, minister van gesondheid, het intussen ook sy skok oor die dood van Munshi uitgespreek. Hy het sy medelye aan die dokter se familie oorgedra en 'n beroep gedoen op die polisie om vinnig die skuldiges agter die beweerde sluipmoord in hegtenis te neem.
Dr. Abdulhay Munshi in Desember 2019 met sy verskyning in die landdroshof in Johannesburg in verband met Zayyaan Sayed se dood. Foto: Werner Beukes